หุ้นสหรัฐปิดร่วง/น้ำมันพุ่งแรง/ทองบวก
หุ้นดาวโจนส์ปิดร่วง 269.24 จุด ด้านราคาน้ำมันพุ่ง 2.70 ดอลลาร์ ทะลุ 122.11 ดอลลาร์ต่อบาร์เรล ขณะที่ทองคำบวก 4.40 ดอลลาร์
9 มิ.ย. 2565

ดัชนีเฉลี่ยอุตสาหกรรมดาวโจนส์ปิดที่ 32,910.90 จุด ลดลง 269.24 จุด หรือ -0.81%, ดัชนี เอสแอนด์พี 500 ปิดที่ 4,115.77 จุด ลดลง 44.91 จุด หรือ -1.08% และดัชนี แนสแดค ปิดที่ 12,086.27 จุด ลดลง 88.96 จุด หรือ -0.73%บรรยากาศการซื้อขายในตลาดหุ้นนิวยอร์กได้รับแรงกดดันจากความกังวลเกี่ยวกับภาวะเศรษฐกิจถดถอยในสหรัฐ จากการที่ธนาคารกลางสหรัฐ (เฟด) เร่งปรับขึ้นอัตราดอกเบี้ยเพื่อสกัดเงินเฟ้อ นอกจากนี้ ตลาดยังถูกกดดันจากการที่อัตราผลตอบแทนพันธบัตรรัฐบาลสหรัฐพุ่งขึ้นเหนือระดับสำคัญทางจิตวิทยาที่ 3%สัญญาน้ำมันดิบเวสต์เทกซัส อินเตอร์มีเดียต หรือไลต์สวีตครูด งวดส่งมอบเดือนกรกฎาคม เพิ่มขึ้น 2.70 ดอลลาร์ ปิดที่ 122.11 ดอลลาร์ต่อบาร์เรล ด้านเบรนต์ทะเลเหนือลอนดอน งวดส่งมอบเดือนสิงหาคม เพิ่มขึ้น 3.01 ดอลลาร์ ปิดที่ 123.58 ดอลลาร์ต่อบาร์เรล  หลังสหรัฐเปิดเผยตัวเลขสต็อกน้ำมันเบนซินลดลงอย่างเหนือความคาดหมาย ซึ่งบ่งชี้ว่าความต้องการเชื้อเพลิงในสหรัฐยังคงเพิ่มขึ้น นอกจากนี้ ตลาดยังได้ปัจจัยบวกจากที่จีนประกาศผ่อนคลายมาตรการล็อกดาวน์ ซึ่งจะช่วยหนุนความต้องการใช้น้ำมันในประเทศราคาทองคำโคเม็กซ์งวดส่งมอบเดือนสิงหาคม เพิ่มขึ้น 4.40 ดอลลาร์ ปิดที่ 1,856.50 ดอลลาร์ต่อออนซ์